FI Euroopan unionin virallinen lehti L 332/25

KOMISSION ASETUS (EY) N:o 1494/2007,

annettu 17 päivänä joulukuuta 2007,

tiettyjä fluorattuja kasvihuonekaasuja sisältäviin tuotteisiin ja laitteisiin liitettävien merkintöjen muodon ja lisämerkintävaatimusten vahvistamisesta Euroopan parlamentin ja neuvoston asetuksen (EY) N:o 842/2006 mukaisesti

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon tietyistä fluoratuista kasvihuonekaasuista 17 päivänä toukokuuta 2006 annetun Euroopan parlamentin ja neuvoston asetuksen (EY) N:o 842/2006 (1) ja erityisesti sen 7 artiklan 3 kohdan,

sekä katsoo seuraavaa:

(1) Asetuksen (EY) N:o 842/2006 7 artiklan 3 kohdan mukaisesti on arvioitu, olisiko kyseisen asetuksen 7 artiklan 2 kohdassa tarkoitetuissa tuotteissa ja laitteissa käytettäviin merkintöihin syytä lisätä muita ympäristönsuojelun kannalta hyödyllisiä tietoja.

(2) Merkintävaatimuksissa otetaan huomioon yhteisössä tällä hetkellä käytössä olevat fluorattuja kasvihuonekaasuja sisältävien tuotteiden ja laitteiden merkintäjärjestelmät, joita ovat muun muassa kyseisiin tuotteisiin ja laitteisiin sovellettavissa standardeissa vahvistetut merkintäjärjestelmät.

(3) Selkeyden vuoksi on tarpeen määritellä merkintöihin sisällytettävien tietojen täsmällinen sanamuoto. Jäsenvaltioilla pitäisi olla niin halutessaan mahdollisuus käyttää merkinnöissä omaa kieltään.

(4) Tämän asetuksen soveltamisalaan kuuluviin jäähdytys- ja ilmastointituotteisiin ja -laitteisiin sekä lämpöpumppuihin kiinnitetyistä merkinnöistä pitäisi käydä ilmi, onko tuotteen tai laitteen eristämiseen käytetty fluoratuilla kasvihuonekaasuilla puhallettua solumuovia. Näin parannettaisiin mahdollisuutta ottaa kasvihuonekaasut talteen tällaisista solumuoveista.

(5) Jos tuotteeseen tai laitteeseen lisätään fluorattuja kasvihuonekaasuja muualla kuin valmistuspaikassa, merkinnöistä on käytävä ilmi tuotteeseen tai laitteeseen sisältyvien fluorattujen kasvihuonekaasujen kokonaismäärä.

(6) Merkinnän on oltava suunniteltu siten, että se on helposti luettavissa ja pysyy tuotteessa tai laitteessa kiinni koko sen ajan, jona tuote tai laite sisältää fluorattuja kasvihuonekaasuja.

(7) Merkintä on sijoitettava siten, että se on näkyvissä asennus- ja huoltotoimien yhteydessä.

(8) Sijoitettaessa merkintää ilmastointituotteisiin ja -laitteisiin sekä lämpöpumppuihin on otettava huomioon tuotteen tai laitteen tekniset ominaisuudet.

(9) Valmistajat joutuvat tekemään etiketteihin mukautuksia mahdollistaakseen uusien ympäristötietojen lisäämisen. Tästä syystä olisi säädettävä riittävästä määräajasta ennen tämän asetuksen soveltamista.

(10) Tässä asetuksessa säädetyt toimenpiteet ovat Euroopan parlamentin ja neuvoston asetuksen (EY) N:o 2037/2000 (2) 18 artiklan 1 kohdan nojalla perustetun komitean lausunnon mukaiset,

ON ANTANUT TÄMÄN ASETUKSEN:

1 artikla

Asia

Tällä asetuksella vahvistetaan asetuksen (EY) N:o 842/2006 7 artiklan 2 kohdassa luetelluissa tuotteissa ja laitteissa käytettävien merkintöjen muoto ja lisämerkintävaatimukset.

2 artikla

Merkintävaatimukset

1. Tämän asetuksen soveltamisalaan kuuluviin tuotteisiin ja laitteisiin on merkittävä seuraavat tiedot:

a) teksti ”Sisältää Kioton pöytäkirjan soveltamisalaan kuuluvia fluorattuja kasvihuonekaasuja”;

b) laitteen sisältämien tai laitteeseen sisällytettäviksi tarkoitettujen fluorattujen kasvihuonekaasujen kemialliset lyhenteet käyttäen kyseiseen laitteeseen tai aineeseen sovellettavan standardin mukaista hyväksyttyä teollista nimikkeistöä;

c) fluorattujen kasvihuonekaasujen määrä kilogrammoina;

d) tarvittaessa teksti ”Ilmatiiviisti suljettu”.

2. Jäähdytys- ja ilmastointituotteisiin ja -laitteisiin sekä lämpöpumppuihin, joiden eristämiseen on käytetty fluoratuilla kasvihuonekaasuilla puhallettua solumuovia ennen niiden saattamista markkinoille, on liitettävä 1 kohdassa vaadittujen merkintöjen lisäksi seuraava teksti: ”Fluoratuilla kasvihuonekaasuilla puhallettua solumuovia”.

3. Jos fluorattuja kasvihuonekaasuja voidaan lisätä muualla kuin valmistuspaikassa eikä valmistaja ole määrittänyt kaasujen lopullista kokonaismäärää, merkinnästä on käytävä ilmi tehtaalla lisätty määrä, ja siinä on oltava kohta, johon merkitään tehtaan ulkopuolella lisätty määrä sekä fluorattujen kasvihuonekaasujen lopullinen kokonaismäärä.

4. Jäsenvaltiot voivat asettaa tämän asetuksen soveltamisalaan kuuluvien tuotteiden ja laitteiden markkinoille saattamisen edellytykseksi niiden alueella sen, että 1, 2 ja 3 kohdassa vaadituissa merkinnöissä on käytetty jäsenvaltion virallisia kieliä.

3 artikla

Merkintöjen muoto

1. Edellä 2 artiklassa esitetyt tiedot on merkittävä etikettiin, joka kiinnitetään tämän asetuksen soveltamisalaan kuuluviin tuotteisiin ja laitteisiin.

2. Tietojen on erotuttava selvästi taustasta ja kirjainten koon ja välistyksen on oltava sellainen, että teksti on helposti luettavissa.

Jos tässä asetuksessa vaaditut tiedot lisätään etikettiin, joka on jo kiinnitetty tuotteeseen tai laitteeseen, fonttikoko ei saa olla muissa etiketin merkinnöissä käytettyä pienintä fonttikokoa pienempi.

3. Etiketti ja sen sisältö on kokonaisuudessaan suunniteltava siten, että se pysyy tuotteessa tai laitteessa kiinni ja on normaaleissa käyttöolosuhteissa luettavissa koko sen ajan, jona tuote tai laite sisältää fluorattuja kasvihuonekaasuja.

4 artikla

Merkintöjen sijoittaminen

1. Asetuksen (EY) N:o 842/2006 7 artiklan 1 kohdassa mainittujen sijoituspaikkojen lisäksi merkinnät voidaan sijoittaa myös olemassa oleviin nimikilpiin tai tuotetietoetiketteihin tai niiden viereen taikka huoltoluukkujen läheisyyteen.

2. Jos ilmastointituotteessa tai -laitteessa taikka lämpöpumpussa on erilliset sisä- ja ulkoyksiköt, joiden välillä on kylmäaineputkisto, tiedot on merkittävä siihen laitteen osaan, jossa kylmäaine on aluksi.

5 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä huhtikuuta 2008.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 17 päivänä joulukuuta 2007. Komission puolesta Stavros DIMAS Komission jäsen

(1) EUVL L 161, 14.6.2006, s. 1.

(2) EYVL L 244, 29.9.2000, s. 1. Asetus sellaisena kuin se on viimeksi muutettuna komission päätöksellä 2007/540/EY (EUVL L 198, 31.7.2007, s. 35).